Dzurinda, Mikuláš, minister zahraničných vecí SR (2011-09-13):
Ďakujem veľmi pekne, pán predsedajúci. Panie poslankyne, páni poslanci, dovoľte, aby som sa vyjadril k návrhu predkladateľa, k vystúpeniu pána podpredsedu Národnej rady Fica. Budem stručný, aby tých názorov tu mohlo zaznieť čo najviac. A poviem to, samozrejme, tak, ako to vidím ja. Nuž a ja to vidím tak, že to, čo predviedol pán Robert Fico, to, čo predviedol, bol podľa mňa prejav veľmi krutého cynizmu. Veľmi krutého cynizmu. Áno, je nám ťažko na Slovensku. Nikto normálny nepochybuje, že nám je ťažko v eurozóne, že nám je ťažko v Európskej únii. Ani Američania dnes nespievajú od radosti. Aký recept že to ponúkol pán Robert Fico? Použil klasickú šablónu, ktorú z jeho úst počúvam už dlhé roky. Náramne jednoduchú. Zlá, krutá pravica a láskavá, dobrotivá ľavica. Zlá, bezcitná, krutá pravica, ktorá núti ľudí pracovať a šetriť, a láskyplná, dobrotivá ľavica, ktorá dá ľuďom aj to, čo nemá. Pokiaľ sa nájde čo len jedna nezodpovedná banka, do poslednej chvíle by ste rozdávali a zadlžovali. A preto ja to vidím tak, že nie ľavica a pravica, ale čosi celkom iné gniavilo a gniavi svet. Populizmus. Prístup k politike a k životu, ktorého je Robert Fico podľa mojich dlhoročných skúseností a hlbokého presvedčenia skutočným veľmajstrom. Populizmus, ktorý pozná jediný imperatív: byť znovu zvolený. Za akúkoľvek cenu. Akoukoľvek metódou. Preto sa domnievam, že je najvyšší čas, aby sme sa s ľuďmi rozprávali otvorene a pravdivo. Nie je to v tom, že niekto chce byť sociálnejší. Niekto sa lepšie cíti v polohe, že rozdáva. Iný zase rád vytvára. Už som dnes počul z úst jedného poslanca, ktorý pripomínal Štúrov výrok, že medzi tvorbou a trovením by mala byť rovnováha. Teda nespočíva dnešná bieda, dnešná pliaga v tom, že niekto viac tenduje k tomu, aby sľúbil a dal, a niekto vidí inšpiráciu v tom, aby vytváral. Dnešný problém vidím v tom, že populizmus naplno ukázal, čoho je schopný. Sedel som v laviciach dnešnej opozície. Keď sme ľuďom sľubovali a nakoniec aj odhlasovali trináste dôchodky, aj keď v kase na to neboli peniaze. Dali sme časti dôchodcom na Vianoce, aby sme dvojnásobne toľko potom zobrali ich deťom. Nemyslím si, že toto je sociálne spravodlivý prístup. A mohol by som dlho hovoriť o tom, ako vyzerajú dôsledky vládnutia populizmu bez ohľadu na to, či by sme mu vedeli dať prívlastok ľavicový alebo pravicový. Myslím, že to vystúpenie pána Fica bolo veľmi cynické aj preto, že bolo plné urážok. Kritika je úplne v poriadku. Ale pre krajinu, ktorá je sedem rokov v Európskej únii, si myslím, že už nie je veľkým vyznamenaním, keď líder opozície siaha k urážkam. Urážky do kultúrnej a civilizovanej politiky podľa môjho názoru nepatria. Som si absolútne istý, že v priebehu rozpravy kolegovia vecne príslušní veľmi zreteľne a jednoznačne ukážu, že Robert Fico je neobyčajne schopný človek, ktorý je schopný najmä v tom, ako dokáže pravdu vydávať za lož a, naopak, lož za pravdu. Alebo stavať veci z nôh na hlavu. Som si absolútne istý, že rozprava to naplno preukáže. Chcem vystúpenie pána Roberta Fica, najmä jeho obsah, odmietnuť, pretože bol lživý a nepravdivý. A aj urážlivý. Som si istý, že pani premiérka vyjde z tejto rozpravy silnejšia, aj keď počúvať niektoré veci sa naozaj asi dá len veľmi ťažko. Nielenže premiérka a s ňou aj vláda Slovenskej republiky vyjdú z tejto rozpravy zomknutejší a silnejší, ale som si absolútne istý, že táto rozprava prispeje aj k tomu, že občania budú lepšie chápať, prečo sme tam, kde sme na Slovensku, ale aj v Európe. A že bude mať stále väčšiu šancu politika, ktorá je založená na hľadaní riešení, aj keď niekedy bolestivých, ako politika primitívneho populizmu alebo populizmu v takom prevedení, ako ju ukázal pán podpredseda Národnej rady Fico. Veľmi pozorne som počúval a myslím si, že mám dosť dôvodov na to, aby som konštatoval, že namiesto reálnych riešení sme počúvali ten starý prístup šírenia nenávisti, delenia spoločnosti, napríklad na tých, čo majú viac, a na tých, čo toľko nemajú. A veľmi dobre ale som si všimol aj to, že v tom vystúpení neboli ponúkané riešenia. To kľúčové a podstatné, čo som si uvedomil, keď som počúval pána Roberta Fica, bolo poznanie, že politická strana SMER a jej líder nie sú pre Slovensko alternatívou. SMER neponúka pre Slovensko žiadnu alternatívu, len delenie spoločnosti, šírenie nenávisti a plno sľubov založených na požičiavaní si. Je nesmierne ľahké v týchto ťažkých časoch štvať ľudí, posielať lekárov alebo učiteľov do ulíc. Štvať lekárov, aby podávali výpovede. Je to neobyčajne, náramne jednoduché, lacné, ale aj cynické. Najmä od ľudí, ktorí štyri roky predvádzali to, čo ste predvádzali v predchádzajúcom volebnom období vy. Dámy a páni, chcem vyjadriť presvedčenie, že táto rozprava z našej strany bude vedená vecne, bude založená na faktoch, bude založená na argumentoch a že vyvráti ten niekoľko rokov omieľaný mýtus – musím uznať, že pomerne skvele prezentovaný Robertom Ficom: aká sladká a dobrotivá je ľavica a aká nebezpečná a bezcitná a zlá je pravica. A že ľudia budú stále viacej chápať, že šanca na budúcnosť nie je v populizme, ale je v zodpovednej politike a v prijímaní zásadných, niekedy aj veľmi ťažkých rozhodnutí. Tie ťažké bývajú niekedy bolestné. A preto je veľmi ľahké huckať ľudí proti takejto politike. Som si ale istý, že ľudia to rozpoznávajú stále viac aj preto, že majú skúsenosti s politikou, ktorá je niekedy bolestivá, ale prináša výsledky a riešenia, ako aj s politikou, ktorá je založená iba na štvaní, iba na šírení nenávisti, iba na urážaní politického protivníka a na bezrozmernom populizme. Som si absolútne istý, že táto rozprava to naplno ukáže a že predsedníčka vlády Slovenskej republiky pani Iveta Radičová vyjde z tejto rozpravy posilnená. Ďakujem veľmi pekne. (Potlesk.)